Kuvat Kiinasta ovat aiheuttaneet huolta. Kuva Wuhanista, jossa koronavirustartuntoja on ollut eniten. AOP

Twitterissä levisi hiljattain keskustelu, jossa päiväkodin työntekijä kertoi kohtaamastaan tilanteesta. Noroepidemia oli piinannut päiväkotia, mutta yksi vanhempi yritti silti tuoda hoitoon lasta, joka oli oksentanut yöllä. Koska oli kiire työmatkalle.

Tarina ei ollut yllättävä. Jokainen tietää työpaikan kahvihuoneesta ne tyypit, jotka kertovat naureskellen, kuinka lapsi on yrjönnyt yöllä ja on tässä itselläkin vähän huono olo. Että milloinkahan laatta lentää, heh heh.

Suomessa ripuli- ja oksennustauteja aiheuttavat muun muassa rotavirus ja norovirus. Molemmat ovat vaarallisia varsinkin pienille lapsille, noro myös vanhuksille ja sairaille. Kumpikin virus jää sitkeästi elämään ovenkahvoihin ja leluihin. Eli kun yksi ”tämä-lapsi-oksensi-yöllä-mutta-ei-se-varmaan-haittaa” –lapsi menee aamulla päiväkotiin tai kouluun, homma leviää nopeasti käsiin.

Kausi-influenssan kanssa tilanne on sama: ei tunnu paljoa hetkauttavan. Esimerkiksi moni työpaikka tarjoaa ilmaiseksi influenssarokotetta, mutta ”en mä ota, kun eihän se tauti ole flunssaa kummempi”.

Paitsi että influenssaan voi esimerkiksi kuolla ja sairastunut raskaana oleva voi saada keskenmenon.

Mutta noro, rota ja influenssa tulevat joka vuosi. Ei tule mietittyä, onko ruuhkabussissa köhivällä perusflunssa vai A-influenssa. Tai onko kaupan ovenkahvassa norovirusta. Kädetkin tulee huuhdeltua huitaisten vähän niin ja näin.

Mutta sitten tulee uusi vieras virus Kiinasta ja paniikki on valmis. Keskustelu kommenttipalstoilla käy kuumana: miksi Suomeen päästetään ihmisiä Kiinasta? Mitä tehdä niille suomalaisille, jotka lomailevat nyt Italian virusalueilla? Uskaltaako julkisiin kulkuvälineisiin enää mennä?

Mutta tässäpä kysymys pohdittavaksi: milloin itse pesit viimeksi kätesi kunnolla? Siis kastelit kädet runsaalla vedellä, annostelit niihin kaksi painallusta saippuaa, hieroit kämmeniä vastakkain, hieroit kämmenselät ja sormien välit, hieroit sormia lomittain vastatusten, hieroit sormia koukistettuna vastakkain, hieroit molempien käsien peukalot, hieroit sormenpäitä kämmentä vasten, huuhdoit kädet runsaalla vedellä, kuivasit kätesi huolellisesti käsipyyhepaperiin ja suljit hanan käsipyyhepaperilla? (Lähde: THL)

Niinpä.

Tutkimusten mukaan jopa 53% suomalaisista ei kiinnitä flunssakaudella erityistä huomiota käsihygieniaan. Silloin norot, rotat ja influenssat leviävät.

Ja niin leviää myös korona. THL:n terveysturvallisuusosaston johtaja Mika Salminen sanoi tässä Iltalehden jutussa, että paras ohje koronan välttelyyn on yksinkertainen: pese käsiäsi.

– Kun ihmisten keskuudessa liikkuu, kannattaa pestä käsiä usein. Jos käsienpesumahdollisuutta ei ole, alkoholipohjaiset käsidesit ovat oikein hyvä vaihtoehto. Näillä säästyy monelta muultakin murheelta, Salminen sanoi.

On ymmärrettävää, että korona pelottaa. Se on uusi virus, eikä siitä tiedetä kaikkea. Mutta tämän voi ottaa myös hyvänä muistutuksena siitä, että paljon voimme tehdä itsekin – myös normaalitilanteessa. Töistä voi olla saikulla ja sairastaa kotona. Myös kipeät lapset hoidetaan kotona. Rokotteita kannattaa harkita. Kädet pestään aina uuteen paikkaan mentäessä ja ulkoa sisään tultaessa.

Näin säästymme monelta muultakin murheelta.